Ελεονώρα Μελέτη

Η Ελεονώρα Μελέτη (Αθήνα, 17 Σεπτεμβρίου 1978) είναι Ελληνίδα δημοσιογράφος, τηλεοπτική παρουσιάστρια, ραδιοφωνική παραγωγός, συγγραφέας, μπλόγκερ και πολιτικός. Είναι εκλεγμένη ευρωβουλευτής με τη Νέα Δημοκρατία (ΕΛΚ), για την περίοδο 2024-2029.

Βίος και σταδιοδρομία
Γεννήθηκε στην Αθήνα και μεγάλωσε στην περιοχή του Πειραιά. Οι γονείς της ονομάζονται Γιώργος και Μαρία ενώ έχει επίσης έναν μεγαλύτερο αδερφό, τον Δημήτρη. Αποφοίτησε από το Τμήμα Γαλλικής Γλώσσας και Φιλολογίας της Φιλοσοφικής Σχολής του Εθνικού και Καποδιστριακού Πανεπιστημίου Αθηνών, έχει κάνει μεταπτυχιακό στην Ιταλική Φιλολογία στο Πανεπιστήμιο της Φερράρας αλλά και τη Συμβουλευτική Ψυχολογία. Επίσης, έχει κάνει σπουδές δημοσιογραφίας και ΜΜΕ σε ιδιωτική σχολή.

Ξεκίνησε την καριέρα της στο χώρο της τηλεόρασης το 2001, ως συντάκτρια Διεθνών Ειδήσεων στον τηλεοπτικό σταθμό ALTER. Τα επόμενα χρόνια συνέχισε να εργάζεται ως δημοσιογράφος σε διάφορες ψυχαγωγικές και ενημερωτικές εκπομπές του σταθμού, ενώ το 2003 ανέλαβε τη παρουσίαση δελτίων ειδήσεων του σταθμού για μια σεζόν.

Το καλοκαίρι του 2004 εντάχθηκε στο δημοσιογραφικό δυναμικό του ΑΝΤ1 όπου τη σεζόν 2004-2005 παρουσίαζε το απογευματινό δελτίο ειδήσεων στο καθημερινό πρόγραμμα του σταθμού. Το Σεπτέμβριο του 2005 ήταν η περίοδος που ξεκίνησε την καριέρα της ως παρουσιάστρια ψυχαγωγικών εκπομπών. Τότε ξεκίνησε να παρουσιάζει την ψυχαγωγική εκπομπή Πρωινός Καφές, έπειτα από την αποχώρηση της Ελένης Μενεγάκη από τον ΑΝΤ1, κρατώντας τα σκήπτρα της παρουσίασης για τρεις συνεχόμενες σεζόν, ήταν μια αποτυχία και την έκοψαν. Τον Φεβρουάριο του 2006 ανέλαβε και την παρουσίαση της μουσικής εκπομπής Απόψε κερνάμε εμείς! στην prime time ζώνη του Σαββάτου με την εκπομπή να μην σημειώνει επιτυχία και να ολοκληρώνεται λίγες εβδομάδες μετά. Παράλληλα με τον Πρωινό Καφέ έκανε γκεστ εμφανίσεις στις κωμικές σειρές του ΑΝΤ1 Δις Μαδιάμ, Τύχη Βουνό και Coupling ενώ το 2007 υπήρξε μέλος της κριτικής επιτροπής του Ελληνικού Τελικού της Eurovision στη ΝΕΤ. Στις 16 Απριλίου του 2008 ανακοίνωσε πως αποχωρεί προσωρινά από τον Πρωινό Καφέ, λόγω προβλήματος υγείας, ωστόσο δεν επέστρεψε ποτέ ξανά στην παρουσίαση της εκπομπής. Το καλοκαίρι του 2008, υπέγραψε συμβόλαιο με το κανάλι STAR και λίγο αργότερα, ξεκίνησε να παρουσιάζει την εκπομπή Πρωινή Μελέτη. Παράλληλα, παρουσίαζε και τα δελτία ειδήσεων του σταθμού για το Σαββατοκύριακο. Ενδιάμεσα, τον Ιούνιο του 2009, παρουσίασε τον διαγωνισμό Playmate of The Year. Τον Απρίλιο του 2012 η εκπομπή Πρωινή Μελέτη μεταφέρθηκε στη μεσημεριανή ζώνη και μετονομάστηκε σε Μεσημεριανή Μελέτη. Τη σεζόν 2013-2014 ανέλαβε τη παρουσίαση της εκπομπής Μελέτησε το ενώ μετά την ολοκλήρωση της, πήρε μεταγραφή για το κανάλι Epsilon TV.

Από τον Οκτώβριο του 2014 μέχρι τα μέσα του 2016, παρουσίαζε τη βραδινή ενημερωτική εκπομπή Hashtag ενώ το 2015 (Απρίλιος - Νοέμβριος) ήταν και παρουσιάστρια στα κεντρικό δελτίο ειδήσεων του σταθμού.

Στις αρχές του 2017, υπέγραψε συμβόλαιο συνεργασίας με τον τηλεοπτικό σταθμό ΣΚΑΪ και από τον Απρίλιο του ίδιου έτους ανέλαβε τη παρουσίαση της εκπομπής Survivor Πανόραμα, η οποία σχετίζονταν εξ ολοκλήρου με το ριάλιτι Survivor. Η εκπομπή παρουσίαζε θέματα που αφορούσαν τον πέμπτο κύκλο του παιχνιδιού όπως επίσης φιλοξενούσε συνεντεύξεις των συμμετεχόντων του παιχνιδιού. Τον Ιανουάριο του 2018, ξεκίνησε να εμφανίζεται ως κριτής στον έκτο κύκλο του σόου χορού Dancing with the stars στον ΑΝΤ1 αλλά αποχώρησε νωρίτερα από την ολοκλήρωση του, λόγω προχωρημένης εγκυμοσύνης. Το καλοκαίρι της ίδιας χρονιάς, πήρε μεταγραφή στον τηλεοπτική σταθμό Alpha TV. Εκεί τον Οκτώβριο του 2018 ξεκίνησε να παρουσιάζει την βραδινή εκπομπή διαλόγου Μετά τα μεσάνυχτα. Η εκπομπή φιλοξενούσε ιστορίες ανθρώπων που έχουν απασχολήσει την επικαιρότητα, δίνοντας τους την ευκαιρία να παρουσιάζουν τα γεγονότα όπως τα έχουν ζήσει. Η εκπομπή συνεχίστηκε και για δεύτερη σεζόν με τον τίτλο Μεσάνυχτα. Στις 7 Σεπτεμβρίου του 2020 ξεκίνησε να παρουσιάζει την πρωινή ψυχαγωγική-ενημερωτική εκπομπή Ώρα για Μελέτη, στο καθημερινό πρόγραμμα του Alpha TV. Στις 30 Οκτωβρίου του ίδιου έτους ο σταθμός αποφάσισε να ολοκληρώσει αιφνιδίως την εκπομπή χωρίς ωστόσο να ανακοινωθούν οι ακριβείς λόγοι της διακοπής της. Τον Ιανουάριο του 2021 επέστρεψε στο πρόγραμμα του σταθμού με την τρίτη σεζόν της εκπομπής διαλόγου Μεσάνυχτα στη βραδινή ζώνη. Την ίδια χρονιά εκδόθηκε το πρώτο της βιβλίο με τίτλο Γυναίκα ψάχνει... από τις εκδόσεις Διόπτρα.
μικρογραφία|250x250εσ|Σε ομιλία στο Ευρωπαϊκό Κοινοβούλιο.
Τον Ιούλιο του 2021 υπέγραψε συμβόλαιο συνεργασίας με τον τηλεοπτικό σταθμό Mega Channel. Εκεί τις σεζόν 2021-2024 παρουσίασε την ψυχαγωγική-ενημερωτική εκπομπή MEGA Καλημέρα στο καθημερινό πρόγραμμα του σταθμού.

Στις 15 Απριλίου 2024, ανακοινώθηκε από τον πρόεδρο της Νέας Δημοκρατίας Κυριάκο Μητσοτάκη, ότι θα είναι υποψήφια ευρωβουλευτής στις ευρωεκλογές του 2024. Εξελέγη με 173.530 ψήφους.Ευρωεκλογές – Ιούνιος 2024 Ανέλαβε Συντονίστρια του Ευρωπαϊκού Λαϊκού Κόμματος στην Επιτροπή Δικαιωμάτων των Γυναικών και Ισότητας των Φύλων του Ευρωπαϊκού Κοινοβουλίου.

Στις 28 Δεκεμβρίου 2017 παντρεύτηκε με πολιτικό γάμο τον θεατρικό παραγωγό Θοδωρή Μαροσούλη έπειτα από ένα χρόνο σχέσης. Στις 13 Απριλίου 2018 γεννήθηκε η κόρη τους, Αλεξάνδρα-Ωκεανίς. Το ζευγάρι παντρεύτηκε και με θρησκευτικό γάμο στις 30 Ιουνίου 2023.

Παραπομπές

Εξωτερικοί σύνδεσμοι
Επίσημο ιστολόγιο
Σελίδα στο Instagram

Κατηγορία:Ελληνίδες δημοσιογράφοι
Κατηγορία:Ελληνίδες τηλεπαρουσιάστριες
Κατηγορία:Ευρωβουλευτές εκλεγμένοι με τη Νέα Δημοκρατία
Κατηγορία:Ευρωβουλευτές της Ελλάδας εκλεγμένοι την περίοδο 2024-2029
Κατηγορία:Απόφοιτοι Εθνικού και Καποδιστριακού Πανεπιστημίου Αθηνών